**Forslag til forskrift om forbud mot utslipp av kloakk fra fritidsbåter i Oslofjorden**

Hjemmel: Fastsatt av Sjøfartsdirektoratet DD.MM.ÅÅÅÅ med hjemmel i lov 26. juni 1998 nr. 47 om fritids- og småbåter (småbåtloven) § 20 annet ledd, § 26, § 38, § 39, jf. Klima- og miljødepartementets delegeringsvedtak 29. juni 2007 nr. 849 og delegeringsvedtak 31. mai 2007 nr. 591.

§ 1. *Virkeområde*

 Forskriften gjelder for fritidsbåter som har toalett, og som oppholder seg i sjø- og kystområdene fra svenskegrensen til fylkesgrensen mot Agder og ut til grensen for forvaltningsplanen for Nordsjøen og Skagerrak (grunnlinjen). Dette inkluderer alle sidefjorder og indre Oslofjord.

 En digital versjon av virkeområdet som angitt i første ledd finnes i Sjøfartsdirektoratets digitale kart, kart.sdir.no. 1

 Kart som viser virkeområdet Oslofjorden

§ 2. *Definisjoner*

I denne forskriften betyr

1. «toalett» alle former for sanitæranlegg for oppbevaring av sanitært avfall om bord, herunder fast installert toalett, pumpetoalett med eller uten septiktank eller bærbart toalett
2. «kloakk» avløp og annet avfall fra toalett, urinal og lignende

.

§ 3. *Utslippsforbud*

 Utslipp av kloakk i Oslofjorden er forbudt.

§ 4. *Unntak*

Forbudet mot utslipp av kloakk i § 3 gjelder ikke

1. utslipp som følge av skade på fritidsbåten eller utstyret hvis alle rimelige forholdsregler er tatt før og etter at skaden oppstod, for å hindre eller begrense utslippet mest mulig
2. fritidsbåter som har et kloakkrenseanlegg i henhold til ISO-standard NS-EN ISO 8099-2.

§ 5. *Båtførers ansvar*

 Båtfører er ansvarlig for å overholde bestemmelsene i forskriften.

§ 6. *Kontrollmyndighet*

 Politiet kan kontrollere at førere av fritidsbåter ikke slipper ut kloakk i strid med forbudet.

§ 7. *Ikrafttredelse*

 Forskriften trer i kraft DD.MM.ÅÅÅÅ.

§ 8. *Endringer i andre forskrifter*

 Fra den tid forskriften trer i kraft gjøres følgende endringer i andre forskrifter:

Forskrift 30. mai 2012 nr. 488 om miljømessig sikkerhet for skip og flyttbare innretninger (miljøsikkerhetsforskriften) § 10 tredje ledd skal lyde:

I sjø- og kystområdene fra svenskegrensen til fylkesgrensen mot Agder og ut til grensen for forvaltningsplanen for Nordsjøen og Skagerrak (grunnlinjen), inkludert alle sidefjorder og indre Oslofjord, gjelder forskrift om forbud mot utslipp av kloakk fra fritidsbåter i Oslofjorden.

Nåværende tredje ledd blir fjerde ledd, og resten av bestemmelsen forskyves tilsvarende.

Forskrift 1. juni 2004 nr. 931 om begrensning av forurensning (forurensningsforskriften), og § 23-2 første ledd andre punktum skal lyde:

Denne adgangen gjelder ikke for skip sertifisert for internasjonal fart som har bruttotonnasje 400 eller mer, eller er sertifisert til å føre mer enn 15 personer.